Foutiewe horlosie kry skuld vir data-lek | Netwerk24
Wellington, die hoofstad van Nieu-Seeland.
Dié fout het ’n invloed op die waarde van die land se geldeenheid en effekte gehad.
Die statistiekdiens sê in ’n verklaring die embargo op die inligting is sowat ’n minuut vroeër as die beplande tyd van 10:45 Donderdag opgehef.
Joernaliste en ontleders word tipies ’n paar uur voor inligting oor byvoorbeeld die bruto binnelandse produk (BBP) of ’n land se begroting in ’n vertrek toegesluit waar hulle dan toegang tot die inligting gegee word.
Dit is ook die geval in Suid-Afrika.
Hulle mag egter die inligting net ná ’n spesifieke tyd bekendmaak.
Wat glo in Wellington gebeur het, is dat in plaas van die amptelike tyd die tyd wat op een van die werknemers se slimfone was, per ongeluk gebruik is.
Dit het beteken die mense wat in die vertrek was, kon die inligting ’n minuut vroeër bekend maak as wat enigiemand anders in die land dit kon doen.
Die Nieu-Seeland dollar het met meer as 0,5% verstewig nadat die nuus bekendgemaak is.
Die land se BBP het in die tweede kwartaal van die jaar beter vertoon as wat ontleders verwag het.
Die kabaal kom net dae nadat Jacinda Ardern, premier, in ’n radio-onderhoud laat blyk het sy is ’n wenk oor die BBP-inligting gegee.
Ardern het later gesê sy het die vraag verkeerd verstaan.
Die statistiekdiens sê hy waarborg die integriteit van sy inligting. – Bloomberg, bygewerk
Meer oor: Nieu-Seeland | Ekonomiese Groei | Statistieke | Bruto Binnelandse Produk
Premier se baba kos Nieu-Seeland meer as R500 000